[{"text_idx": "#000001", "text": "Azaroaren 5ean ekitaldi interesgarria antolatu du Nafarroako hegoaldeko euskalgintzak: Ager topaketek edo Agerraldiak ager vasconum terminoari erreferentzia egiten diote. Ager horretako euskaltzaleen mugimendua izan nahi du Agerraldiak eta abiapuntuko hitzordua, azaroaren 5eko hori, Azkoienen izango da. Latinezko erromatarren garaiko terminoak dira ager vasconum eta saltus vasconum, baskoien lurraldea banatzen zenean nekazaritza zonalde zibilizatu hegoaldekoan (ager edo landa zen hori), eta iparralde menditar basatiagoan."}, {"text_idx": "#000004", "text": "Agerraldiak honela aurkeztu du beren burua: Ez dute \"inor ordezkatzeko asmorik, ezta beste inori dagokion lekua hartzeko xederik ere. Agerreko euskararen aldeko indarrak batu eta biderkatzea da gure nahia; orain arteko euskalgintzaren ahaleginak sendotu eta ahalegin berriei bide egin nahi diegu, bi eta bi lau baino gehiago izan daitezkeela sinetsita gaudelako.(...) Agerreko euskaldun eta euskaltzaleok bat egiteko garaia dela uste dugu. Ez, noski, denok berdin aritzeko, baizik eta nork bere eremuan eta bere tresnen bidez sokaren mutur beretik tira egiteko. Izan ere, gure eremu zabalean euskarak dituen erronka erraldoiei eusteko ezinbestekoa izanen zaigu euskalgintzaren lehentasunak adostea eta norabidea bateratzea."}, {"text_idx": "#000005", "text": "Eta azaroaren 5eko Azkoiengo topaketen egitarau zehatza eta beste zenbait argipen, PDF honetan."}]